Пайғамбар уйида бир кеча: ўн биринчи аёлнинг ҳикояси (2)\nBy Муҳаммад Ҳабибуллоҳ on 04/27/2016 БАХТЛИ ОИЛА МАҚОЛАЛАР\nАбу Зарнинг онаси\n“Абу Зарнинг онаси, танимайсиз сиз уни” – дея сўзини давом эттиради Умму Зар. Умму Зар қайнонаси ҳақида сўз юритмоқда. Одатда келинлар қайноналари ҳақида доим салбий фикр билдиришади. Бироқ Умму Зар Абу Зарни қаттиқ севгани учун уни дунёга келтирган инсонни ҳам мақтаб, ундан миннатдор эканини айтмоқда. Чунки “севгилимнинг севгилиси менинг севгилим”дир.\nУмму Зар қайнонаси ҳақида шундай дейди: “Каттадир сандиқлари, кенгдир уй-ҳовлилари”, яъни Умму Зар қайнонасининг уйдаги озиқ-овқатларни солиб қўядиган сандиғи катта бўлган. Сандиқларнинг катта экани ва ҳовлининг кенг бўлиши оила турмуш даражасининг юқорилигидан, фаровон ҳаёт кечиришидан даракдир. Чунки озиқ-овқат солинадиган сандиқлар катта бўлиши учун озиқ-овқат ҳам кўп бўлиши керак.\nАбу Зарнинг ўғли\nУмму Зар бу оиладаги ҳаммани бирма бир мақтай бошлади. Навбат Абу Зарнинг ўғлига келди. У ҳақда Умму Зар шундай деди: “Абу Зарнинг ўғлини, билмайсизда сиз уни”. Умму Зар Абу Зарнинг ўғлини мақташ билан бирга Умму Зардан олдин бошқа аёл билан турмуш қурганини билдириб кетмоқда. “Хурмо шохи унинг ётоғи, уни тўйдирар эчки туёғи” – дея Умму Зар сўзини давом эттиради. Бу Абу Зарнинг ўғли ҳам озғин, ҳам бақувват эканидан киноя. Чунки хурмо пўстлоғи ингичка бўлади. Тўшакнинг ингичкалиги унда ётадиган шахснинг озғинлигини билдиради. Озғин бўлиш билан бирга мускуллар бақувват ва чайир бўлиши эркак киши учун мақтов саналади. Абу Зарнинг ўғлидаги мақтовга лойиқ сифатлардан яна бири шуки, у овқатга муккасидан кетмаган. Бу ҳам эркаклар учун мақтовли сифатлардан саналади.\nАбу Зарнинг қизи\nЭнди навбат Абу Зарнинг қизига келди. У ҳақда Умму Зар шундай дейди: “Абу Зарнинг қизини, танитай сизга уни: ота-онасига итоатли”, яъни Абу Зарнинг қизи жуда ҳам одобли эканини айтмоқда. “Тўлдириб турар кийимини, куйдирар жон қўшнисини” – тўлишганлик аёллар учун чирой саналади. Ўта озғин аёллар одатда мақталмайди. Абу Зарнинг қизи тўладан келган, чиройли бўлгани учун кундошлари унга рашк қилишар экан. Умму Зарнинг “жон қўшниси” деган сўзидан кундош назарда тутилган. Демак Абу Зарнинг куёви кўпхотинли бўлган.\nКундошни қўшни деб аташ одобдандир. Чунки одатда қўшнилар бир-бирлари билан иноқ, бир-бирларига сирдош бўлишади. Салафи солиҳларимиз кундошларни жон қўшни деб аташгани ривоятларда келган. Умар розияллоҳу анҳу Ҳафса онамизга Ойша онамизни назарда тутиб: “Сен ўзингни Ойшага қиёс қилиб алданма. Қўшнинг сендан кўра чиройлироқ ва Расулуллоҳ соллаллоҳу алайҳи ва салламга суюклироқдир” – деганлар.\nАбу Зарнинг чўриси\nУмму Зар Абу Зарнинг барча оила аъзоларини мақтаб чиқди. Ҳатто навбат Абу Зарнинг чўрисига келди. Бу эса Умму Зар Абу Зарни қанчалик яхши кўришини янада ёритиб беради. Абу Зарнинг чўриси ҳақида Умму Зар шундай дейди: “Абу Зарнинг чўриси, танимайсиз сиз уни. Тарқатмагай сиримизни”, яъни у ишончли, оилада бўлиб ўтган воқеаларни қўни-қўшниларга тарқатмайди. Бировнинг сирини бировга айтмаслик, хусусан, аёлларда жуда ҳам нодир ҳолат. “Исроф қилмас озуқамизни” – дея мақтовини давом эттиради Умму Зар. Абу Зарнинг чўриси хулқи яхши бўлиши билан бирга рўзғор ишларида ҳам ҳеч нарсани исроф қилмайдиган, жуда тежамкор аёл бўлган. Агар хизматкор оиладаги сирни бошқаларга айтмаса, ҳеч нарсани исроф қилмаса, устига-устак тозакор бўлса, унга ҳеч ким тенг кела олмайди. Унинг тозакорлиги ҳақида Умму Зар шундай дейди: “Қуш ини қилмас уйимизни”. Сирингизни бировларга айтмайдиган, тежамкор ва тозакор аёлни қанча мақтасангиз ҳам кам. “Саҳиҳайн”дан бошқа ривоятларда Умму Зар ҳатто Абу Зарнинг итини ҳам мақтагани айтилади. Умму Зар шу даражада қаттиқ севган бу эридан қандай қилиб ажралгани ҳақида келгуси мақоламизда сўз юритамиз, иншааллоҳ.\nAvvalgi maqola10-дарс. Гўзал хулқлар: Халқ билан муомала одоби: Шижоат (Шайх Содиқ Самарқандий)\nKeyingi maqola Нуҳ алайҳиссаломнинг ўғлига қилган васияти (11)\nPingback: Пайғамбар уйида бир кеча: ўн биринчи аёлнинг ҳикояси (1)


Кўчирилган Токио Олимпиадаси харажатлари 16 млрд.долларга етмоқда / Olamsport.com\n24 дек 09:07\nКоронавирус пандемияси сабабли 2021 йилга кўчирилган Токио Олимпиадасининг Ташкилий қўмитаси Ўйинлар учун умумий харажатлар 1,64 триллион йенани (15,9 миллиард доллар) ташкил этишини маълум қилди. Аввал бошда эса бу харажатлар 1,35 триллион йена бўлиши режаланган эди.\n“Токио-2020” Олимпиадасининг харажатлари 294 миллиард йенага (2,84 миллиард долларга) ортди. Бу, жумладан Ўйинлар объектларини жиҳозлаш, Олимпия шаҳарчасига хизмат кўрсатиш ва спорт жиҳозларини сақлаш харажатларининг ортиши ҳисобига бўлди. 96 миллиард йена (тахминан 1 миллиард доллар) эса 2021 йилда Олимпиада пайтида коронавирус тарқалишининг олдини олиш учун сарфланади.\nЎйинлар умумий харажатларининг 721 миллиард йенасини (деярли 7 миллиард доллар) Ташкилий қўмита ўз зиммасига олади, Токио муниципалитети харажатларнинг 702 миллиард йенасини (деярли 6,8 миллиард доллар), Япония ҳукумати – 221 миллиард йенасини (2 миллиард доллар) тўлайди.


19:50 21 Феврал 2018\n10:34 24.09.2015 Ҳавола олиш\nАҳолини қиш пайти газ билан таъминлаш учун, компания қушимча автоцистерналар сотиб олади.\nТОШКЕНТ, 23 сен — Sputnik. "Ўзтрансгаз" махсус техника ва суюқлаштирилган табий газ ташиш учун автоцистерналар сотиб олиш бўйича икки йирик шартномани имзолади. Шартномалар "Ўзтрансгаз" ва Самарқанд автомобил заводи ўртасида Isuzu махсус автомобиллари сотиб олиш бўйича ва "Ўзтрансгаз" ҳамда JV MAN Auto-Uzbekistan билан автоцистерналар харид қилиш борасида тузилди. Компания вакили Sputnik ка хабар беришича.\nНархи эълон қилинмаган шартномалар бўйича, 43 MAN автоцистерналари ва 63 Isuzu махсус автомобиллари сотиб олиш кўзда тутилган.\n“Биз JV MAN Auto-Uzbekistanга шартнома бўйича тўловни амалга оширдик. MAN аллақачон ташувчи автомобилларни таёрлаб бўлган, ҳозирги пайтда эса уларга цистерналар таёрламоқда. Барча техникани еткизиб беришнинг охтирги муддати — 2015 йилнинг 1 декабри”, — деди компания вакили.\nУшбу техника сонини кенгайтириш, аҳолини ва ижтимоий секторни қиш палласида суюқтирилган газ билан таъминлаш. Ҳозирги кунда компания республика бўйича 942,34мингдан зиёд хонадонларни суюқтирилган газ билан таъминламоқда.\nАҳоли эҳтиёжини қондириш мақсадида “Ўзтрансгаз” охирги йилларда 45 газ тўлдирувчи станцияларни ишга туширди, 209 газ баллон тарқатиш хизмат кўрсатиш марказларини ишга туширди, суюқтирилган газ ташиш учун 222 дона вагон-цистерна ва 58 авто цистерналар сотиб олинди.\nФақат ўтган йил давомида компания 31 MAN автоцистерналари ҳамда 55 Isuzu махсус автомобиллари сотиб олишди.\nУндан ташқари аҳолини узулуксиз газ билан таъминлаш учун, “Ўзкимёсаноати” билан 60 махсус вагон-цистерналарни ижарага олиш бўйича шартнома тузилди. Ушбу махсус вагонлар газни ишлаб чиқарувчи заводлардан аҳолига еткизиб беришга хизмат қилади.\n2018 йилда Ўзбекистон суюқтирилган газ ишлаб чиқарувчи янги завод қурилишини якунлайди. Ушбу завод қиймати 212 миллион доллар, қуввати йилига 350 минг тоннагача суюқтирилган табиий газ ишлаб чиқариш.


Муаммо вазнда эмас, унинг сабабларида - 17 Января 2012 - Www.Samimiyat.com | Best online original wap sayt\nSeshanba, 24.09.2019, 00:38\nBosh sahifa » 2012 » Yanvar » 17 » Муаммо вазнда эмас, унинг сабабларида\n1. Таом (овқатланиш)— эмоционал мадад\nБунда таом ҳамда овқатланиш сиз учун шунчаки ёлғизликни енгиш, тинчлантириш, стрессни олдини олиш воситаси бўлиб хизмат қилади. Қаттиқ сиқилганда ёғли, тўйимли, кучли калорияли таомларга талаб ортади.\nОлдини олиш ва бартараф этиш бартараф этиш учун. 15 дақиқалик ҳузур-ҳаловат сизни муаммолардан вақтинчалик халос этади халос. Овқатланишга бўлган кучли интилиш ҳиссиётлар билан боғлиқ. Ўз ўрнида уларни бош мия маркази бошқаради. Барча тановул қиладиган таомларингиз рўйхатини тузинг. Таомдан олдинги ва кейинги эмоционал ҳолатингизни қоғоз ёки дафтарга қайд қилиб боринг. Бу реал оч қолиш ҳамда ёлғондакам очлик ҳиссини фарқлашни ўргатади. Тушкунликка тушганда эътборингизни овқатга эмас, бошқа нарсаларга қаратишга ҳаракат қилинг.\n2. Таом – нотинчлик, безовталик, таҳлика манбаи\nҲар куни таом калорияси ва миқдорини ҳисоблаш жуда машаққатли ва зерикарли машғулот. Агарда овқатланиш, истеъмол қилинадиган таом миқдори сиз учун васвасага айланиб улгурган бўлса, унда тезда чорасини топиш даркор.\nОлдини олиш ва бартараф этиш учун. Ўзингизни қаттиқ назорат остига олманг. Соғлом овқатланиш тарзи бу—овқатга қарши курашиш эмас, балки ақл билан овқатланиш дегани. Калорияларни ҳисоблашни йиғиштиринг. Таомномага фойдали мева-сабзавот, маҳсулотларни киритинг. Калория ҳисоблашга кетадиган вақтингизни спортзал тарафга йўналтиринг. Сизни ўзига тортадиган «ширин, иштаҳаочар» масулотларни ҳам сотиб олманг.\n3. Тез овқатланиш – сизнинг севимли одатингиз.\nДоимий шошмашошарлик, вақт танқислиги, нонуштасиз ишга кетиш, йўл-йўлакай енгил пицца ва нон маҳсулотлари билан тамадди қилиш – буларнинг барчаси овқатланиш тартибининг бузилишига, ўз ўрнида вазн ортишига сабаб бўлади.\nОлдини олиш ва бартараф этиш учун. Ўзингизга озгина кўпроқ вақт ажратишга ҳаракат қилинг. Таом тайёрлаш жараёнига ижодий ёндашинг. Шунда ўзингизга ўзингиз раҳмат дейсиз.\n4. Ғайришуурий, онгсиз равишда овқатланасиз.\nИшдан ҳориб чарчаб келасиз. Музхонани очиб, бир дунё таом билан телевизор қаршисига ўтирасиз ва ўзингиз билмаган ҳолда барчасини паққос туширасиз. Бу ҳол сизга таниш, тўғрими? Табриклаймиз, сиз вазн ортиши сари олғаь қадам ташлаганлардан бирисиз.\nОлдини олиш ва бартараф этиш чоралари. Овқатланиш учун махсус кундалик тутиб, овқат тановул қилиш вақтини қайд этиб боринг. Унга маҳсулотлар рўйхатини қатьий киритиб, қайси пайтда нима истеъмол қилишингизни белгилаб қуйинг.\nИшдан келгач, дарров таомга ўзингизни урмасдан бошқа у-бу ишлар билан банд бўлинг фойдадан холи эмас.\n5. Иш столидаги ва йўл-йўлакай овқатланиш\nСўровномаларнинг кўрсатишича кўпчилик кун бўйи бурербурод, хот-дог, гамбургер, турк кабоб каби енгил, қуруқ овқатлар билан чекланиб қолар эканлар. Туриб, йўл-йўлакай еб кетилган таом овқат ўрнида ҳам қабул қилинмайди.\nОлдини олиш ва бартараф этиш чоралари. Шошилмасдан дастурхон атрофида ўтириб овқатланишга ҳаракат қилинг. Ишхонада ҳам ўзингизга тўлақонли тушлик уюштиринг. Бунинг учун 10 дақиқалик танаффус етарли. Овқатни шошмасдан чайнашни ўрганинг.\n6. Таом сиз учун маънавий юк.\nСиз учун таомлар ҳар доим «яхши (паст калорияли ёки калориясиз)» ва «ёмон (калорияси баланд)» турга бўлинади. Агар зарарлисини еб қуйсангиз, айбдорлик ҳисси сизни кун давомида таъқиб этади. Шунга қарамай ўзига жалб этадиган «ёмон» маҳсулотлар ва овқатларга қаршилик қилолмайсиз.\nОлдини олиш ва бартараф этиш чоралари. Инсон ҳар доим таъқиқланган нарсалар томон ошиқади. Шу сабабли таомларни ижобий ва салбийга бўлиш ҳеч қандай натижа бермайди. Бунда бошқача йўл тутиш даркор. Масалан, шоколад егингиз келса, хохишингизга қаршилик қилиб ўзингизни қийнаманг. Кўп ва бемаза шоколад билан ошқозонингизни мазах қилмай ўзингизни кичкина бўлсада сифатли шоколад билан сийланг. Маҳсулот сифатига қанча кўп эътибор берсангиз, шунча самарали. Ҳам таомдан лаззатланасиз, ҳам қоматингиз «беш» бўлади.\nКатегория: Foydali maslahatlar | Ko'rildi: 1026 | Qo'shdi: ShuM_BolA | Reyting: 0.0/0\n3 ShuM_BolA (19.01.2012 10:36)\n2 ॐ˙·Sayt_Malikasi·˙ॐ (19.01.2012 02:35)\n1 Azizbek (18.01.2012 04:51)


Ўзбекистон ва Хитой товар айланмасини 20 млрд долларгача оширмоқчи\n17:19 / 12.09.2018\nЎзбекистонга Шанҳай сиёсий-ҳуқуқий комиссиясининг бош котиби Ченг Ин бошчилигидаги Хитой Халқ Республикаси делегацияси ташриф буюрди. Бу ҳақда Тошкент шаҳар ҳокимлиги матбуот хизмати хабар қилмоқда.\nУчрашув чоғида икки мамлакат иқтисодиётининг асосий тармоқлари бўйича ҳамкорлик амалга оширилаётгани, узоқ муддат давомида товар айланмасини 20 миллиард АҚШ долларигача ошириш кўзда тутилганлиги таъкидланди.\nЎзбекистонда хитойлик сармоядорлар иштирокида 700 дан ортиқ корхона фаолият юритмоқда. Тошкентда «Ўзбекистон-Хитой савдо уйи» очилди ва Хитой саноат ва тижорат корхоналари ассоциацияси фаолият кўрсатмоқда.\nШунингдек, ҳокимият вакилларининг эътироф этишича, 1994 йилда Тошкент ва Шанҳай биродарлашган шаҳарлар бўлган ва 2019 йилда ушбу муҳим воқеанинг 25 йиллиги нишонланади. Учрашув якунида хитойлик меҳмонларга Тошкент шаҳар ҳокимияти улар тақдим этган лойиҳаларни қўллаб-қувватлаши ва ушбу ташриф ўзбек-хитой алоқаларининг янада ривожланишига хизмат қилишини алоҳида таъкидлаб ўтишди.


Душанба, 24 январ, 2022\nБош саҳифа>ЯНГИЛИКЛАР>УММАТ ХАБАРЛАРИ>АИИ юқори мартабага эга бўлган Анас Ҳаққоний BBC журналистига берган интервьюси\n26/11/2021 26/11/2021 𝓐𝓫𝓾 𝓗𝓪𝓷𝓲𝓯68Мулоҳаза билдириш on АИИ юқори мартабага эга бўлган Анас Ҳаққоний BBC журналистига берган интервьюси\nBBC: Ҳаққоний тармоғини терроризмга қанчалик алоқаси бор?\nАнас Ҳаққоний: “Ҳаққоний тармоғи” – АҚШ Марказий разведка бошқармаси АИИга қарши урушда қўллаган ном бўлади. Босқинчиларга қарши жангга келсак, тўғри биз унда қатнашганмиз ва ҳар бир афғон бундан фахрланади. Бу жанг орқали биз ишғолга барҳам бердик.\nBBC: Охирги йигирма йил ичида содир этилган кўплаб ҳужумларда Ҳаққоний тармоғи айбланган. Шу муносабат билан ўғилларини йўқотган оналарга нима дейсиз?\nАнас Ҳаққоний: Бу ерда муҳим бир нарсани айтишимиз керакки, бу айбловларнинг барчаси 20 йил давом этган тарғибот – ташвиқот самарасидир. Бизни оммавий қотиллик содир этадиган йиртқич ҳайвонлар сифатида тасвирлашди. Лекин мана, мен сизнинг олдингизда ўтирибман, юртимизда тинчлик ва осойишталик ҳукм сурмоқда. Ҳа, бу уруш, аммо бу урушни бизга ким олиб келди? Афғонларни қурол олишга ким мажбур қилди? Бизни вазиятимизга тушган ҳар бир киши худди шундай қилган бўлар эди.\nBBC: Сизнинг акангиз ва амакингиз (Сирож ва Халил Ҳаққоний) ҳозир АҚШнинг мукофот тайинланган рўйхатида туришибди. Бу Афғонистон ҳукуматининг тан олинишига тўсқинлик қиладими?\nАнас Ҳаққоний: Музокарачилар номлари рўйхатдан олиб ташланиши шарти Доҳа келишувида эди. Агар шартнома шартлари бажарилмаса, Қўшма Штатлар ўз ишончини йўқотади ва дунё уларга ишонмай қўяди. Аммо ҳозирча улар ўз ваъдаларини бажаришмоқда.\nBBC: ИШИД Толибон “жангарилар”ини ойига 500 доллардан 1000 долларгача кўпроқ маош таклиф қилиш орқали ёллаши мумкинлиги ҳақида хабарлар бор. Сиз бундан қанчалик хавотирдасиз?\nАнас Ҳаққоний: Собиқ тузумдан маош олган саноқли кишилардан бошқа ҳеч ким “ИШИД”га бормайди. (Ғани) тузуми қулаши билан бу одамлар кўп нарсани йўқотдилар. Йигирма йилдан бери маошсиз, оч қорин билан ўз фаолиятимизни давом эттириб келмоқдамиз. Шунинг учун биз баъзи одамларнинг ИШИДга ўтиши мумкинлигидан хавотиримиз йўқ. ИШИДнинг бундай маош тўлаши эса ҳақиқатга тўғри келмайди. Бу шунчаки яна бир тарғиботлардан биридир.\nBBC: Афғонистон халқи олдида турган асосий муаммолардан бири бу очлик. Бирлашган Миллатлар Ташкилотига кўра, ҳамма нарса ҳалокат томон кетмоқда. Урушдан кейин мамлакатни бошқаришга ўтиш қанчалик қийин?\nАнас Ҳаққоний: Албатта баъзи муаммолар бор, лекин кўпроқ халқаро ҳамжамият томонидан гуманитар инқирозга олиб келган адолатсизлик билан боғлиқ.\nИлгари улар бизга тинчлик, хавфсизлик ҳақида гапирган бўлсалар, энди янги шартлар қўймоқда. Йигирма йиллик қуролли тўқнашувлар давомида улар ўз қадриятларини афғонларга юклай олмадилар ва бундан кейин ҳам моддий босим орқали бизга ўз шартларини юклай олмайдилар. Очлик келиши мумкин, аммо умидимиз Америкадан эмас, Аллоҳ таолодан.\nҲамма Қобул режимини қулаши учун камида 6 ой кераклигига таъкидлашган. Лекин Оллоҳ бизга 10 кун ичида ғалаба берди. Буларнинг барчаси Аллоҳнинг иродаси ва У бизга ёрдам беришига умид қиламиз. Барча яхшиликлар Америкадан эмас, Аллоҳдандир.\nМен ҳали очликдан ўлган одамни кўрмадим. Биз қўлимиздан келганича ҳаракат қиламиз. Афғонистон ҳақидаги қўрқинчли таҳминлар тарғиботнинг яна бир қисмидир.\nАИИ Ташқи ишлар вазири Амирхон Муттақийнинг Афғонистонга тинчлик ва гуманитар ёрдам бўйича Вашингтон конференсиясидаги нутқи:


Канадалик ўзига тегишли майдонда кимнингдир уйига дуч келди\n08:37 / 03.11.2017\nКанаданинг Пайлот Бьютт шаҳрида яшовчи Патрик Мэйз эрталаб ишга жўнаб кетаётганида ўз майдонида кимнингдир уйи турганини пайқаб қолди. Эртаси куни эрталаб у уй ҳамон ўша ерда турганини кўрган. Ичкарида эса ҳеч ким бўлмаган; бино қаердан пайдо бўлгани тушунарсиз эди.\nШундан сўнг Мэйз чидай олмади ва фейсбукда бу ҳақда пост қолдирди: «Бундай вазиятга ҳеч қачон дуч келмагандим, бироқ балки дўстларим бу ҳолатни бошдан ўтказишгандир ҳамда маслаҳат беришлари мумкин. Кимдир қачондир уйни топиб олганми?»\nКанадалик ташлаб кетилган уйни ўзига қолдириш ҳақида ўйлай бошлаган. Шу билан бирга, у биносини йўқотиб қўйган инсонга ҳам мурожаат қилди.\nҲамда уйнинг эгаси топилди! У қўшни шаҳар – Чаплинда яшовчи Бренд Робертсон экан. Унинг сўзларига кўра, Виннипегдан тайёр уйга буюртма берган, бироқ уни олиб келишганида, бинода SaskPower маҳаллий энергетика компаниясидан рухсатнома йўқлиги маълум бўлди. Уйни олиб келган компания уни Виннипегга қайта олиб кетиш ҳақида ваъда берди ва рухсат олди, бироқ бинони ярим йўлда – Патрик Мэйзнинг майдонида ташлаб кетишган.\nРобертсон уйни Мэйзнинг майдонидан олиб кетишлари учун етказиб бериш хизмати билан боғланишга ваъда берди.


Қовун тушириб қўйманг...\n13 май 2021, Тошкент вақти: 14:05\nАндижон воқеаларининг мустақил матбуот томонидан ëритилишини Ўзбекистонга қарши ахборот хуружи дея баҳолаган президент Каримов ишончига кўра¸ айни кунларда ҳам бу хуруж давом этаëтир.\nПрезидент Каримов маҳаллий журналистлардан ҳақиқатни тўлақонли акс эттиришни талаб қилди ва ғоявий мухолифларга шу орқали жавоб беришга чақирди. Бу эса ҳақиқатдан янада йироқлашишни англатиши мумкин.\n7 январ куни Каримовнинг бу муждасини унинг давлат маслаҳатчиси Хайриддин Султонов журналистларга етказди.\n“Миллий матбуот марказида ўтказилган мулоқотда электрон ва босма оммавий ахборот воситаларининг раҳбарлари, журналистлар ва ижодий жамоатчилик вакиллари иштирок этди” – дея ёзади “Халқ сўзи” газетаси.\nПрезидент Каримов томонидан баён этилган фикрларни етказар экан, Хайриддин Султонов Ўзбекистонга қарши ошкора ва пинҳона ахборот хуружларининг тобора кучайиб бораётганини айтди.\nПрезидент мурожаатида айтилишича, бундай мураккаб ва қалтис вазиятда оммавий ахборот воситалари ходимларидан онгу тафаккури шаклланиб келаётган ёшларни маънавий жиҳатдан қуроллантириш талаб этилади.\nПрезидентга кўра, Ўзбекистонга қарши мафкуравий кураш олиб бораётганлар шунчалик устаси фарангмишки, улар ҳар қандай ёлғонни ҳам ҳақиқат деб боплаб тушунтириб қўйишнинг уддасидан чиқармиш, уларнга қандай қилиб ишонганингизни ҳам билмай қоларсизмиш..\n“Шундай экан, биз ҳам бунга жавобан, содда бўлмасдан, ўзимизнинг зарур чора-тадбирларимизни кўришимиз керак” – дейилади президент мурожаатида.\nХайриддин Султонов орқали журналистларга етказилган президент фикрлари “Энг асосий мезон – ҳаёт ҳақиқатини акс эттириш” сарлавҳаси остида “Халқ сўзи” газетасида нашр этилди. Нашр этилди-ю, бироқ журналистлари томонидан уқиб олиндими?\nОзодлик: Бу Халқ сўзи газетасими?\n- Ҳа "Халқ сўзи" газетаси. Ким бу?\nОзодлик: Мен Озодлик радиосиданман. Хайриддин Султонов журналистлар билан¸ муҳаррирлар билан учрашган экан.\n- Газетамизда берилдию¸ кўрмадингизми? Мен уларнинг нима деганларини билмайманку¸ лекин мақолани бошидан охиригача ўқисангиз ҳамма масалалар ëритилган. Ëшлар масаласи¸ ижтимоий масалалар.\nОзодлик: Мақолада билдирилган фикрлар бўйича сиз бир журналист сифатида фикр билдира оласизми?\nОзодлик: Бу ерда хориждан бўлаëтган информацион хуружлар ҳақида айтилган. Умуман шунақа хуруж сезиладими?\nЯна бир маҳаллий журналист билан боғландик...\n- Мен бу масала бўйича беришим мумкин¸ агар қатнашган бўлсам. Тўғриси ҳозир келдим. Хафа бўлмайсиз майлими?\nХафа бўлмаймиз¸ аммо қўнғироқ қилишда давом этамиз.\n- У ерда у фақат раҳбарлар билан учрашган. Мен бу ҳақда “Халқ сўзи”да¸ “Ўзбекистон адабиëти ва санъати”да¸ “Моҳият”да ўқидим. Бизга ҳали мажлис ўтказишмади.\nАгар мен қатнашган бўлганимда қўрқмасдим. ватан ҳимояси¸ ватан манфаати жиҳатидан интервью беришим мумкин эди.\nБир нарса деб қўйсам умуман бошқа нарса бўлиши мумкин. Қовун тушириб қўйсам кейин ҳалиги ҳайрон бўлиб нима қиламанда¸ шунинг учун.... дейди маҳаллий журналистлардан бири.\nДавлат оммавий ахборот воситаларида ишловчи ўртоқлар ўз фикрларини кейинроқ билдиришни афзал билди.\nБир томондан уларни тушуниш мумкин¸ дейди мустақил интернет нашри бўлмиш uzmetronom.com сайтининг раҳбари Сергей Ежков.\n- Бу чақирув оммавий ахборoт воситаларининг фаолроқ бўлиши учун қилинмоқда. Чақирувлар янграйверади, аммо фаолроқ бўлишга даъват этилаётганлар бу чақирувларнинг ёлғонлигини яхши англайди.\nҲар бир муҳаррир қандай ўйин ўйналаётганини яхши билади ва унинг учун муҳими ўз курсисини сақлаб қолишдир¸ дейди журналист.\nЎзбекистон ҳукумати журналистларга ҳақиқатни кўпроқ акс эттириш топшириғини берар экан¸ ўзининг матбуот эркинлигига мойил эканини намойиш этишга уринади¸ бироқ бунинг айни аксини кўрсатиб қўяди.\n- Ҳукумат ташқаридан ҳар қандай таъсирни чеклаб қўйиб, одамларнинг ички ҳодисаларга фақатгина маҳаллий оммавий ахборот воситалари нуқтаи назаридан ёндошадиган бўлишига эришмоқчи.\nОдамлар бўҳрон ҳақида ёки қаердадир норозилик намойишлари бўлиб¸ уларнинг Андижонда бўлгани каби куч билан нега бостирилмагани ҳақида ўйлаб кўрмасликлари керак.\nМенимча¸ Хайриддин Султоновнинг матбуот вакиллари билан учрашувидан кўзланган мақсад шудир¸ дейди Сергей Ежков.\nПрезидент Каримовдан тортиб аксар Тошкент расмийлари Ўзбекистонга қарши гўё ахборот хуружларининг бошлангани ҳақида бир неча йилдан буён бот-бот гапириб келди ва бир вақтнинг ўзида мамлакат ичида деярли барча мустақил овозларга чек қўйди.\nАйни пайтда¸ ўз мурожаатида президент Каримов ёт бўлган зарарли ғоялар хатаридан сақланиш учун жамиятни темир девор билан ўраб, ҳимоя қилиб бўлмаслигини эътироф этган.


Орзуга етмоқ осон эмас « Ўзбекистон Халқ Ҳаракати\nОрзуга етмоқ осон эмас\n30 April 2013 - 11:48\nКуни кеча Ўзбекистон президенти И.А.Каримов Андижон вилоятида янги ҳокимни сайлаб беришда иштирок этиб анча-мунча маьруза хам қилдилар. Кўрсатув Ўзбекистон телеканалларида кўрсатилди. Кўрсатувни обдон кўрдим ва президентнинг гапларини тингладим. Президентга хос ва мос сўзлар, нақд “гипноз” холатитига тушиб қолганимни ўзим хам билмай қолдим. Ўша кундан буён мана ҳозиргина “гипноз” ҳолатидан чиқдим десам ҳечам муболаға қилмаган бўламан. Қандай қилиб, ”гипнозга” тушдингиз дерсиз.\nБунга Ўзбекистон Президенти И.А.Каримовнинг эркакларга қарата айтилган сўзларидан албатта-да! Анча-мунча ўзгаришлар тўғрисида сўз қотган президент кир машиналар\nишлаб чиқилаётгани-ю, уларга отинларига кир ювиш мошина олиб беришлари лозимлигини алоҳида таькидладилар.\nПрезидентимиз гўзалликни севар эканлар, ҳаттоки аёлларни гўзаллик салонларига боришлари учун етарли вақт кераклигини, шу вақтни тежаш мақсадида кир ювиш машинаси олиб бериш керак экан. Ўзбекистон Президенти шуларга алохида урғу бериб ўтдилар. Таҳсинга сазовор дея, бехосдан “гипноз” ҳолатида чапак чалиб юборибман.\n“Мана бўлар эканку, кимдир ўйлар экан ўзбек аёлини ҳам!”- дейман ўзимга ўзим.\nБугунги аҳволимизга қарасам, қиш давомида газсиз яшаб чиқдик, ҳозирда ҳам газ умуман йуқ бизда. Нима эмиш, ”ер ковланган, қувурлар янгиланаяпти.”- дейди 04 газ таъсиноти хизматида жавоб берган ходимлар. Тассавур этинг, қишлоқ шароитида кир мошина сотиб олишди, сув иситишга газ бўлмаса, машинани ишлатиш учун электр бўлмаса, унда у машинани кимга ва нима мақсадда нимага кераги бор экан деган савол туғилади.\nМана шуларни ўйлаб-ўйлаб, сира бу ўйловларимнинг тагига ҳам ета олмаяпман. Кимдан\nсўрасаму, ким жавоб бера олар экан? Ҳозир яшаётган тарзимизга бир назар ташласам, арча дарахтига ўхшатаман ўзимизни. Биз ахир худди арчалардек, қишин-ёзин бир хилдамиз!\nЯьни қишда ҳам ювиниш муаммо эди, ёз келаяпти-ю, ҳали ҳамон тозалик гигиенасига амал қилиш муамолигича қолмоқда. Худо ҳам ҳукумат билан тилини бир қилиб олганми, сира ҳаво ҳам иссимаяпти. Бунақада ювинолмай юрадиган бизнинг халқимиз “қуртлаб” кетмаслигига ким кафолат бера оларкин?\nЖорий йилимизнинг 6, ёки 7 март кунлари эди, нимадир бўлдими, қаедандир газ келиб\nқолди. Кечқурун хабар топдик бундан. Ёқиб қарасам, не кўз билан кўрайки, бунақа\nгазни бу беш йилликда кўрмагандим. Рости, жуда ҳаяжонланиб қолдим. Эртаси куни яна газ йуқ, эски ҳаммом, эски тос ҳолига тушдик. Табиийки, бунинг боисини суриштиришга киришдик.\n“Кеча газ баланд келибди, бундан 3 митти тумандаги 67 уй 23 кв, кўп қаватлик уйлардаги бир хонадон портлаб кетди, шу сабабли бутун шаҳар бўйича газ ўчирилди.”- аниқлик киритди газ ходими.\n“Албатта уй портлайдида, огохлантирмай газ берганларингдан сўнг.”- дейман жазавага тушиб.\n“Фуқарони ўзи сабабчи, газ насос ишлатган экан.”- яна ойдинлик киритган бўлади у.\n“Нега фуқаро сабабчи бўлади, унинг газ насос сотиб олгани сабаби нимада? Шу газ йуқлигидан мажбур бўлганми? Агар газ насос мумкин бўлмаса, нега сотувга очиқ қўйилган?”- саволга кўмиб ташлагандим газ таъминоти идораси ходимини.\nСаволларим очиқ қолди, чунки мен ҳақдек эдим. Шу топда менинг ҳақ эканлигимни иккимиз ҳам жуда яхши тушуниб тургандик. Кейинчалик эшитганим, 6 мартдан 7 мартга ўтар кечасида уйида ота-онасиз ёлғиз қолган 15 ёшлик бир қизча куйиб оламдан ўтган экан.\n“Милтиллаб турган газга насоз қўйган бўлиши мумкин, трубадаги босим баланд келиб ёниб турган газ учиб қолган. Шундан портлаш содир бўлган”- деган тахминларни илгари суришди қаршиликлар.\nҚани эди Президентимиз аҳолининг эҳтиёжларини қондириб берсаю, ундан кейин кир ювадиган машина сотишни йўлга қўйсалар эди. Ракетасиз ойга чиқиб бўлмайдику. Нега биз ракетани қурмай туриб, ойга парвоз этишни орзу қилаяпмиз? Азизлар, орзуга-ку айб йўқ, аммо бизнинг шароитимизда унга етмоқ етмоқ ҳам осон эмас!


Президент томонидан иқтисодиётни қўллаб-қувватлашга доир навбатдаги фармон имзоланди | NORMA.UZ\nБу ҳақда давлатимиз раҳбари коронавирус пандемияси келтириб чиқарган инқирозга қарши курашиш шароитида тадбиркорликни қўллаб-қувватлаш масалалари бўйича ўтказилган видеоселектор йиғилишида айтиб ўтди.\nЭслатиб ўтамиз, инқирозга қарши чораларнинг биринчи тўплами 19 мартда қабул қилинган. Айни вақтда улардан ҳукумат ва маҳаллий ҳокимият органлари фаол фойдаланишмоқда.\n3 апрель жума куни юзага келган шароитларда миллий иқтисодиёт ва тадбиркорларни қўллаб-қувватлаш мақсадига қаратилган яна бир муҳим фармон имзоланди. Ҳужжатга асосан:\nбиринчидан, туристик ва меҳмонхона фаолияти билан шуғулланувчи тадбиркорлар шу йил якунига қадар ер ва мол-мулк солиқларини тўлашдан озод этилади. Уларга ижтимоий солиқ ставкаси ҳозирги 12%дан 1%га туширилади. Ушбу имтиёздан соҳада хизмат кўрсатаётган мингдан ортиқ субъектлар фойдаланиш имкониятига эга бўлади;\nиккинчидан, карантин даврида ўз фаолиятини тўхтатишга мажбур бўлган якка тартибдаги тадбиркорларга ЖШДС ва ижтимоий солиқни ҳисоблаш тўхтатилади. Ушбу имтиёз қарийб 150 минг якка тартибдаги тадбиркорга катта кўмак бўлади. Бунда давлат рўйхатидан ўтказилганлик тўғрисида гувоҳномани топшириши керак эмас, солиқ органини фаолиятни тўхтатганлик тўғрисида хабардор қилишни эса солиқ тўловчининг шахсий кабинети орқали амалга ошириш мумкин;\nучинчидан, тушуми ўтган ойдагига нисбатан 50%га камайган кичик бизнес субъектларига айланмадан олинадиган солиқ, ер солиғи, мулк солиғи, ижтимоий солиқ ва сув ресурсларидан фойдаланганлик учун солиқни тўлаш муддати 2020 йил 1 октябрга қадар кечиктирилади. Асосийси, тадбиркорлар бу имтиёзлардан солиқ идорасини уйдан туриб хабардор қилиши мумкин.\nтўртинчидан, 2020 йил 1 апрелдан бошлаб юридик шахсларнинг табиий газ ва электр энергияси учун олдиндан тўлов мажбурияти амалдаги 100%дан 30%га туширилади.\nбешинчидан, Тадбиркорлик фаолиятини қўллаб-қувватлаш жамғармаси томонидан ёрдам бериш кўлами янада кенгайтирилади:\nкредит ставкаси 28%гача бўлганда харажатларнинг 12%и қопланади (ҳозир ставкаси 24%гача бўлганда 8%и);\n3 трлн сўмлик кредитлари фоизини қоплашга жамғарма қўшимча 400 млрд сўм йўналтиради;\nбир тадбиркорнинг фақатгина битта лойиҳасига кафиллик бериш бўйича чеклов ҳам бекор қилинади;\nижобий кредит тарихига эга тадбиркорларга кредитнинг 75%ига жамғарма кафиллик беради (бугунги кунда - 50%). Кафиллик суммасининг юқори чегараси 8 млрд сўмдан 10 млрд сўмга оширилади.\nолтинчидан, қийин аҳволдаги корхоналар, якка тартибдаги тадбиркорлар ва аҳолининг 12 трлн сўмлик кредитлари бўйича кредит мажбуриятларини бажариш муддати узайтирилади (“кредит таътиллари”).\nҚишлоқларда янги иш жойларини ташкил этиб, энди оёққа тураётган пахта-тўқимачилик кластерларини молиявий қўллаб-қувватлаш бўйича Президентнинг алоҳида қарори қабул қилинди. Ҳужжатга биноан уларнинг 2019 йилда пахта етиштириш учун олган кредитларини қайтариш муддати 1 октябргача узайтирилади.\nеттинчидан, аҳолини, айниқса, унинг ижтимоий ҳимояга муҳтож қатламини қўллаб-қувватлаш бўйича қатор чоралар қабул қилинмоқда, жумладан:\n2020 йил якунига қадар ун, ўсимлик ёғи, гўшт ва сут маҳсулотлари, шакар, гигиена воситалари каби асосий истеъмол товарларини импорт қилишда божхона божи ва акциз солиғи ундирилмайди;\nжорий йил март-июнь ойларида муддати тугайдиган болали оилаларга нафақа, бола парваришлаш нафақаси ва моддий ёрдамларни тўлаш мурожаат қилиш ва ҳужжатлар тақдим этиш заруратисиз автоматик тарзда 6 ойдан 1 йилгача узайтирилади. Ушбу нафақаларни бошқа муҳтож оилаларга тўлаш давом эттирилади. Бу чоралар орқали яна 120 мингдан зиёд кам таъминланган оилалар қўллаб қўвватланади (ҳозирги вақтда уларнинг сони 600 мингтани ташкил этади);\nкарантин даврида ёлғиз кексалар ва ногиронлиги бўлган шахслар 18 турдаги асосий озиқ-овқат ва гигиена товарлари билан бепул таъминланади.\nсаккизинчидан, карантин даврида уй шароитида ривожлантириш мумкин бўлган фаолият турлари янада қўллаб-қувватланади. Мисол учун, мамлакатимизда 28 мингдан зиёд ҳунарманд фаолият кўрсатмоқда. Уларга ўтган йили $50 млн ажратилди, 12,5 мингта лойиҳа доирасида ҳунармандлар 75 мингдан ортиқ янги шогирдларни тайёрлади. Ушбу соҳа учун бу йил яна $50 млн йўналтирилмоқда. Яратилаётган бундай шарт-шароитлар ҳунармандлар учун катта имкониятдир.


05 апрел 2020, Тошкент вақти: 05:30\nҚорақалпоғистонлик ака-ука Ҳайитбой ва Араббой Олломуродовлар оилалари бир ойдан буён ўзаро борди-келди қила олмаётир. Ўзбекистон билан Туркманистон ўртасида янги тортилган чегара симлари бу икки оиланинг ёнма-ён жойлашган ҳовлиларини бир-биридан ажратиб қўйган. Натижада Ҳайитбой Туркманистонда, Араббой Ўзбекистонда қолган.\n“Бир ойдан ошдики, шу аҳволда яшаяпмиз. Болаларимиз Ўзбекистонда ўқийди. Қариндош-уруғлар Ўзбекистонда. Икки уй ўртасидаги масофа бир неча метрдан ошмайди. Лекин бир-биримиз гаплашмоқчи бўлсак, туркман аскарлари йўл бермайди. Чегарадан ўтсанг отиб ташлайман, деб айтади”, - дейди чегара сабабли икки давлат фуқаросига айланган бу кишилар.\nАка-ука Олломуродовларнинг уйлари Қорақалпоғистоннинг Амударё туманидаги “Мискин ота” фермер хўжаликлари уюшмаси ҳудудида жойлашган. Амударё қирғоғидаги бу ерларни маҳаллий аҳоли Қирбозор деб атайди. Олломуродовларнинг қўшнилари Худойберган Кенжаев ва Ҳусниддин Эшмановнинг уйи ҳам Туркманистон ҳудудида қолиб кетган. Х.Кенжаевнинг айтишича, унинг ота-боболари кўп йиллардан буён шу ерда яшаб ўтган. Шунинг учун у Қорақалпоғистонда яшашни истайди.\nҲайитбой Олломуродованинг таъкидлашича, туркман аскарларни ундан кўчиб кетишни талаб қилган. Бешта офицер келиб, ундан беш кун ичида ўз уйидан кўчиши лозимлигини айтган. Агар шу вақт ичида кўчиб кетмаса, барча буюмларини чегара симидан ошириб отишини билдиришган.\nМаълумотларга қараганда, Туркманистонда қолиб кетган қорақалпоғистонликлар учун Амударё тумани ҳудудидан уй-жой қуриш учун жой ажратилган. Бироқ қирбозорликлар янги уй қуриш учун маблағи йўқлигини айтмоқда.\nМаълум бўлишича, икки давлат ўртасида чегаралар белгиланган сўнг Туркманистоннинг Тошовуз вилояти “Жайҳун” жамоа хўжалигидаги Гувадоғ қишлоғининг бир қанча хонадонлари Ўзбекистон ҳудудига ўтиб қолган. 80 ёшли Йўлдош Матжоновнинг таъкидлашича, бундай хонадонлар сони қирқдан зиёд.\n76 ёшли Оллоёр Жумабоевнинг айтишича, агар Ўзбекистон маъмурлари яхши нафақа белгиласа, бу ерда қолади. Акс ҳолда қайтиб Туркманистонга ўтиб кетади. Шу вақтгача у Туркманистонда ўзбек сўмига ҳисоблаганда 50 минг сўм нафақа олган. Ўзбекистоннинг бунча нафақа беришига кўзи етмайди.\nУнинг гапини Й.Матжонов ҳам қўллаб-қувватлади:\n“Турманистонда нима хоҳласанг, шуни экасан. Ҳеч ким халақит бермайди. Солиқ солмайди. Электр, газ текин. Ўз кунингни кўрсанг бас. Туркманистонда 35 йил ишладим. Қорақалпоғистонда иш йўқ, ойлик йўқ. Халқининг ўзи девона бўлиб, ё Тошкентга ёки Қозоғистонга кетиб қоляпти. Туркманистонда бундайлар йўқ”.


Шов-шув бўлган куни Тошкентда картошкага бўлган талаб 3 баробарга ортган » Ўзбекистон янгиликлари – Zamin.uz\n, 01 2020, 00:29\n31 мар, 18:18 1 641 Жамият\nТошкент шаҳри аҳолиси бир кунда 100 тоннагача картошка истеъмол қилади. 29 март куни уч кунлик истеъмол қилинадиган картошка бир кунда харид қилинган.\nБу ҳақда Тошкент шаҳар ҳокимининг биринчи ўринбосари Ҳотамбек Шокиров маълум қилди, деб хабар бермоқда Kun.uz нашри.\n«Тошкент шаҳри аҳолиси бир кунда 100 тонна атрофида картошка истеъмол қилади. Бу максимал кўрсаткич. Бу 80-90 тонна атрофида ўзгариб туради. Коронавирус масаласи кўтарилгач, бозорлар ёпилади, деган шов-шув чиққанидан кейин, талаб кунига 50 тоннага ошди. Кунига 150 тоннадан картошка етказиб бериб турилди.\n29 март куни [Тошкент шаҳрида] уч кунлик истеъмол қилинадиган картошка бир кунда харид қилинди. [Шу куни] 338 тонна картошка сотилди.\nУч кунлик картошкани бир кунда истеъмол қилган бўлсак, картошка қолмайдими, деган табиий савол туғилиши мумкин. 30 март куни деҳқон бозорларига 143 тонна картошка чиқариб сотилган бўлса, яна шу куни кечқурунга 153 тонна картошка бор эди.\nБу – Россия, Беларусдан келтирилган импорт картошка. У келиб турибди. Картошка бўйича муаммо бўлиши мумкин эмас.\nМиш-мишлар картошка савдоларининг ортишига сабаб бўлган. Бундан буёғига ваҳима қилмасдан керагича харид қилинса, ҳеч қандай муаммо йўқ», – деди Ҳотамбек Шокиров Халқаро пресс клубнинг навбатдаги сессиясида.\nУ Тошкент шаҳридаги гўшт истеъмоли бўйича статистикани ҳам келтирди.\n«Тошкент шаҳрида кунига ўрта ҳисобда мол гўшти 30 тонна, қўй гўшти 10 тонна, товуқ гўшти 10 тонна, жами 50 тонна гўшт маҳсулоти истеъмол қилинади.\nРақамлар динамикаси бўйича маълумотлар бор: гўшт келиши ҳам, савдога чиқарилиши ҳам камайгани йўқ. Биринчи ваҳима бўлган куни бозорга келтирилган гўштнинг ҳаммаси харид қилинди.\nОдатда, 10 тонна гўшт келса, куннинг охирида ҳаммаси сотилмаган бўлса, омборхоналарга қайтариларди. Ўша кунлари қайтариш ҳолатлари бўлмади. Гўшт бўйича ҳам ҳозир нормал, кундалик режимга тушиб олдик.\nБозорлар назоратсиз қолмаган, кундалик мониторинг олиб бориляпти», – дея Ҳотамбек Шокировнинг сўзларини келтирмоқда Kun.uz мухбири.\nЭслатиб ўтамиз, 30 мартдан шахсий автомобиллардан фойдаланиш чекланиши эълон қилингач, 29 март куни пойтахт бозорларида озиқ-овқат маҳсулотларига навбатлар юзага келган эди.\nСурхондарёда май ойида етиштирилган картошкалар Россияга экспорт қилинади 30 апр, 09:30\nЎзбекистон Қирғизистон картошкасини импорт қилишни бошлади 02 ноя, 13:27\nЭнди картошка, пиёз, сабзи ва гуручнинг нархи ошмайдими? 26 окт, 20:20\nЎзбекистон ва Қирғизистоннинг «картошка уруши» 23 окт, 10:10\nДеҳқонни 1 тонна картошкага чув тушириб кетган фирибгар аёл фош этилди 17 авг, 12:01\nТошкентдаги бозорларда Янги йил ярмаркалари иш бошлади 19 дек, 21:35


«Яндекс.Деньги» ҳамёнларни «Ҳамкорбанк» орқали сўм билан тўлдириш имкониятини яратди | Fayzbog.uz\nЭнди Ўзбекистонлик фойдаланувчилар Ҳамкорбанк ёрдамида «Яндекс.Деньги»даги ҳамёнларини интернет орқали тўлдиришлари, шунингдек, уларни ушбу банкнинг исталган филиалида аниқлашлари мумкин. Янги имконият банкнинг доимий мижозлари учун ҳам, банк мижози бўлмаганлар учун ҳам мавжуд.\n«Яндекс.Деньги»нинг рўйхатдан ўтган фойдаланувчиси электрон ҳамённи қийинчиликсиз тўлдириши мумкин. Бунинг учун сиз Ҳамкорбанк веб-сайтига ўтишингиз ёки Hamkor Mobile мобил дастурини юклаб олишингиз керак. У ерда сиз электрон ҳамён рақамини, тўлдирмоқчи бўлган пул миқдорини киритишингиз ва СМС дан код орқали тўлдирилганлигини тасдиқлашингиз керак. Бунинг учун ҳар қандай UzCard ёки Humo тўлов карталарини ишлатишингиз мумкин.\nҲисобни тўлдирганда фойдаланувчининг картасидан маблағ сўмда ечиб олинади ва электрон ҳамёнга рубльда бир зумда ўтказилади. Пул ўтказиш Ўзбекистон Республикаси Марказий банкининг жорий курси бўйича амалга оширилади. Хизмат учун комиссия — 3%.\nБанк орқали ҳамённи бир вақтнинг ўзида 300 минг рубльгача (тахминан 44 миллион сўм) тўлдиришингиз ва 500 минг рубльгача (74 миллион сўм) ўз ҳисобингизда сақлай олишингиз мумкин. Пулни электрон ҳамёндан UzCard ва Humo карталарига ўтказиш хизматда ҳали мавжуд эмас.\n«Яндекс.Деньги» — бу фойдаланувчиларга товарлар ва хизматлар учун тўлаш, пул ўтказиш ва қабул қилишда ёрдам берадиган электрон тўлов хизмати. Фойдаланувчилар электрон ҳамённи очиши, шунингдек, умумий балансга эга виртуал ёки пластик картани чиқариши мумкин.


Доллар курси тенгега нисбатан энг юқори даражани қайд этишга яқин бўлиб турибди\n22:15 / 03.11.2015\nҚозоғистон фонд биржаси (KASE) маълумотларига кўра, АҚШ долларининг ўртача даражаси 283,23 тенгега етди. Бу рекорд даражадаги қийматни янгилаш учун яна 75 тийин кифоя қилади, деб хабар бермоқда Nur.kz мухбири.\nЭслатиб ўтамиз, Қозоғистон тарихида АҚШ долларининг тенгега нисбатан энг юқори кўрсаткичи жорий йилнинг 16 сентябрь куни қайд этилган эди. Ўшанда маҳаллий биржанинг тонгги сессияси бўйича 1 АҚШ долларининг қиймати 283,98 тенги этиб белгиланганди.\nШундан сўнг, пул айирбошловчилар доллар нархини ошира бошлашди. Қозоғистоннинг айрим жойларида курс қиймати 300 тенгига қадар кўтарилганди.\nҚозоғистон миллий банки буларнинг барини чайқовчилик ҳужуми деб атади. Шундан сўнг мамлакатда АҚШ долларининг тенгега нисбатан қийматини шу вақтга қадар 270 тенгега “ушлаб туришган” эди.


Қирғизистон расмийлари энг таниқли рақибларини қамоққа тиқиш билан таҳдид қилмоқдалар - Фарғона.Ру ахборот агентлиги\n22:52 msk, 13 Июль 2020\n06.08.2007 21:17 msk\n2007 йил ёзининг сўнгги ойи кириб келиши билан Қирғизистонда сиёсий ҳаёт бирданига жонланиб қолди. Қарийб бир вақтнинг ўзида Қирғизистон иқтидордаги расмийларининг энг таниқли сиёсий мухолифлари бўлмиш собиқ бош вазир, ҳозирда эса мухолифат лидери Феликс Қулов ҳамда Қирғизистон собиқ президентининг депутатлик мандатига эришишга ҳаракат қилаётган қизи Бермет Ақаева ҳақида жаҳонга эслатиб қўйдилар.\nҲар иккаласи ҳам шу йил апрель ойида содир бўлган воқеалар натижасида адлия нишонига тўғри келиб қолдилар. Шу билан бирга улардан ҳар бири тушган вазият ўзига хосдир.\nФеликс Қулов. ИТАР-ТАСС фотоси\nФеликс Қулов бош вазирлик лавозимидан тушиб, кутилмаганда давлат сиёсатидан четлашиб қолганидан сўнг мухолифатчи бўлиб кетди. У “Қирғизистоннинг муносиб келажаги учун” Фронти аталмиш ҳаракат ташкил этиш йўли билан Қирғизистондаги мухолифатчи кучларни ўз атрофида бирлаштиришга уринди. 11 апрель куни Фронт “ҳокимиятни тинч йўл билан топширилишига” ва конституциянинг янги вариантини қабул қилинишига эришиш учун Бишкек марказий майдонига юз минг одам тўплашга ваъда қилганди.\nМуддатсиз дея эълон қилинган митинг 19 апрель куни намойишларнинг тарқатилиши билан якун топди. Расмийлар фикрича, намойишнинг тарқатилиши митингчилар Ҳукумат уйини ўраб турган аскарларга тош ота бошлаганларидан кейин бошланган. Шовқин ҳосил қилувчи гранаталар ва кўздан ёш оқизувчи газ ўз ишини қилди ҳамда 20 апрель куни эрталаб Қирғизистон пойтахти ўз маъносида ҳам, кўчма маънода ҳам мухолифатдан тозаланди.\nМамлакат бош прокуратураси ҳуқуқ-тартибот идоралари хатти-ҳаракатлари тўғри бўлганлигини билдириб, оммавий тартибсизликлар уюштириш ҳодисаси бўйича жиноий иш қўзғатди ва мазкур иш юзасидан тергов юритишни Миллий хавфсизлик давлат қўмитасига (МХДҚ) топширди. 26 апрель куни “Қирғизистоннинг муносиб келажаги учун” Бирлашган Фронти (БФ) штаби бошлиғи Ўмирбек Субаналиев, “Ислоҳотлар учун!” ҳаракати ва БФ аъзоси, Тадбиркорлар уюшмаси раиси Ўмирбек Абдрахманов ҳамда БФ ёшлар қанотининг аъзоси Адилет Айтикеевга тегишли айблов қўйилди. Улар ушланиб, ҳибс этилдилар, аммо кейинроқ мамлакатдан чиқиб кетмаслик ҳақида тилхат олинганидан сўнг қўйиб юборилдилар. Феликс Қулов ҳам сўроққа чақирилди, аммо БФнинг биронта ҳам ҳужжатида унинг имзоси йўқлиги сабабли қўйиб юборилди.\nБермет Ақаева. “Фарғона.Ру АА” фотоси\nБунга параллел равишда Қирғизистоннинг Кемин туманида Қирғизистон собиқ президенти Бермет Ақаева атрофидаги воқеалари авж ола бошлади. Мазкур воқеа Ақаева парламент сайловларида иштирок этиш нияти борлиги ҳақида билдирганидан кейин бошланди. Кемин туманидаги (собиқ президентнинг кичик ватанидаги) депутатлик ўрни Берметнинг укаси Айдар Ақаев Жўғўрқу Кенеш (Қирғизистон парламенти) сессияларида мунтазам равишда иштирок этмай келаётгани учун унинг мандати бекор қилинганидан сўнг бўшаб қолганди. Ақаева депутатликка номзод ўлароқ рўйхатга олинди, бироқ кейин рақиблардан бири томонидан берилган даъво аризаси асосида суд ўтроқлик цензи бузилгани туфайли унинг рўйхатга олинишини бекор қилди. Маълум бўлишича, парламент депутатлигига номзодлар мамлакатда узлуксиз беш йил яшаши юзасидан талаб Қирғизистоннинг Сайловлар ҳақидаги кодексида ёзиб қўйилган экан.\n24 апрель куни бўлиб ўтган маҳкама жараёни чоғида Б. Ақаева ўзининг рўйхатга олиниши бекор қилингани тўғрисидаги суд қарорини йиртиб ташлади, собиқ президент қизи тарафдорларининг босими остида Кемин туман суди мутлақо қарама-қарши қарор қабул қилди. Бироқ кейин суднинг биринчи қарори республика Олий Суди томонидан ўз кучида қолдирилди. Маҳкама жараёни чоғида Кемин туман суди биносида тартибсизликлар рўй берган – Чуй вилоят прокурори Д. Макешовга кўра, ойналар, эшиклар синдирилган, ҳакамга кучли босим ўтказилган. Юз берган воқеа учун жавобгарлик Б. Ақаевага юклатилган. Унга нисбатан қўзғатилган жиноий иш бўйича Ақаевага 5 май куни Жиноят кодексининг уч моддаси – Адолатли судлов амалга оширилишига тўсқинлик қилганлик”, “Судга ҳурматсизлик қилганлик”, “Ҳужжат, штамп ва муҳрларни ўғирлаганлик, йўқ қилганлик, бузганлик ёки яширганлик” моддалари бўйича айблов эълон қилинган. Ундан мамлакатни тарк этмаслик юзасидан тилхат олинган.\nИккинчи август куни эса Жиноят кодекси моддалари яна бир марта янграган, аммо бу ДМХҚда Бермет Ақаевага расмий айблов эълон қилиш пайтда юз берган. Бир кун аввал бу ерда Феликс Қуловга нисбатан ҳам расмий айблов эълон қилинганди. Униси ҳам, буниси ҳам ўз айбига иқрор бўлмаяпти. Қуловдан ҳам мамлакатни тарк этмаслик ҳақида тилхат олинган.\nАқаева, айрим маълумотларга кўра, икки йилга, Қулов эса ўн йилгача озодликдан маҳрум этилиши мумкин.\nРоссия Сиёсий технологиялар институти бош директор ўринбосари Борис Макаренконинг Страна.Ру нашрига берган интервьюсида айтишича, “собиқ президент Ақаевнинг қизи Бермет Ақаева ва мухолифат лидерларидан бири Феликс Қуловга нисбатан очилган жиноий ишлар мамлакат ичида кечаётган ҳокимият учун аёвсиз кураш қабатида кўрилиши керак”.\nШу ўринда бир савол туғилади: нима учун Қуловга қарши айбловлар унинг сафдошларига қарши эълон қилинган пайтда - апрель ойи охирида эмас, ҳозирга келиб эълон қилинаяпти? Марказий Осиё бўйича эксперт, “Время новостей” газетаси шарҳловчиси Аркадий Дубнов фикрича, “бунга бугун Қуловнинг Россия-Қирғизистон конфедерациясини ташкил этиш ғояси билан боғлиқ равишда уни обрўсизлантиришга уриниш учун қандайдир ички сабаблар бор”.\nҚирғизистон ва Россия иттифоқини ташкил этиш тўғрисида референдум ўтказиш бўйича ташаббускор гуруҳ томонидан 31 июль куни Шанхай ҳамкорлик ташкилоти саммити кунлари Бишкекда пикетлар уюштириш юзасидан берилган ваъдаларни эътиборга олмаслик мумкин эмас.\nАснода таҳлилчилар Ф. Қуловни қамаш эҳтимолига ишончсизлик билан қарайдилар. “Мен Феликс Қулов аввалги кўп йиллик муддатини ўтаб чиққанидан кейин қўйилган айбловлар билан ҳақиқатан ҳам уни озодликдан маҳрум қилишларига унча ишонмайман, - дея шарҳлайди вазиятни А. Дубнов “Фарғона.Ру” ахборот агентлигига берган интервьюсида. – Гап ҳатто уни иккинчи марта қамашга журъат қилолмасликларида ҳам эмас. Қуловга қўйилган айбловларнинг бемаънилиги очиқ кўриниб турибди ва бу демаршдан кўзланган мақсад ҳам тушунарли – уни шунчаки Қирғизистон сиёсий саҳнасидан бутунлай йўқ қилишни истаяптилар. Бунинг учун унга шунчалик жиддий таҳдид қилиш керакки, токи у сиёсий фаолиятдан воз кечсин, шунда уни тинч қўядилар”.\n“Новости” РАА экспертлик кенгаши аъзоси Санобар Шерматова ҳам Феликс Қуловга қамай олмасалар керак, деб ҳисоблайди. Унга кўра, расмийларнинг асосий вазифаси “Қуловни ўз сафдошларидан ажратиш учун уни сиёсатчи сифатида заифлантириш ва унинг сиёсатга қайтишига, шу жумладан, унинг тарафдорлари томонидан эълон қилинган пикетларни уюштириб, ШҲТ саммитида ўзини кўрсатиб қўйишига йўл қўймасликдир”.\nҚайд этиш жоизки, 3 август куни Феликс Қулов ШҲТ саммити чоғида Қирғизистонда ҳар қандай норозилик намойишларини ўтказишга қарши чиқишини билдирганди. “Бу менинг позициям, - дея таъкидлади “Қирғизистоннинг муносиб келажаги учун” бирлашган фронти лидери. – Мен бу ҳақда Россия билан давлатлараро иттифоқ тузиш тўғрисида референдум ўтказиш учун имзо йиғаётган ташаббускор гуруҳ аъзолари билан гаплашиб бўлганман. Мен улардан норозилик намойишларини ўтказмасликни сўрайман”. Бу баёнот 1 август куни Қуловнинг ДМХҚга чақирилишининг натижаси бўлиши мумкин. Апрель митинги кунлари Бишкекда бўлган С. Шерматова фикрича, холис суд тартибсизликларнинг ташкилотчиси айнан Ф. Қулов бўлганини исботлаши жуда қийин бўлади.\nБермет Ақаева ва Феликс Қулов муаммоларининг ўхшашлиги, уларнинг бир томонда эканлари беихтиёр “бу икки шахс битта тандемга бириксалар бўлмасмикан?” деган саволни туғдиради. Бунга Дубнов ҳам, Шерматова ҳам “йўқ” дея жавоб берадилар. “Қулов ва Ақаевлар оиласининг иккита мустақил сиёсий тузилма сифатида бирлашишига асос йўқ, - деб ҳисоблайди Аркадий Дубнов. – Бугунги кунда ҳар иккала тузилма ҳам Қирғизистоннинг кўплаб сиёсатчилари томонидан тирилган сиёсий анахронизмлар ўлароқ қабул қилинаяпти”.\n“Улардан ҳар бирининг ўз вазифаси бор. Бермет Ақаеванинг вазифаси парламент депутати бўлиб, шу тариқа Қирғизистон сиёсатига қайтишдан иборат, - дея қайд этади С. Шерматова. – Бу ерда у фақат ўзини тамсил этади. Унинг ортида партия ёки коалиция йўқ, унинг ортида ўз амбициялари билан чиқиши мумкин бўлган сиёсий кучлар йўқ. Қуловнинг вазифаси эса сиёсатга қайтиш эмас, балки ўзи раҳбарлик қилаётган мухолифат гуруҳининг янги мақсад ва вазифалари ҳақида билдиришдир. Феликс Қулов ва Бермет Ақаеванинг муаммолари бир-бирига ўхшаш, аммо уларнинг ҳар бири бу муаммоларни мустақил равишда, бирлаштирмасдан ҳал қилади. Улар муаммосининг ўзига хослиги ана шундай”.


Ҳиндистонда маҳаллий ишлаб чиқарувчи тақдим этган қирувчи самолёт қабул қилиб олинди\n14:04 / 01.07.2016\nҲиндистон Ҳарбий ҳаво кучлари 1 июль куни мамлакатда ишлаб чиқарилган Tejas русумли 2та қирувчи самолётни расман қабул қилиб олди.\nБугун Карнатака штатидаги Бангалор авиабазасида самолётларнинг тақдимоти ўтказилди.\nШу тариқа, Ҳиндистон ҲҲК Tejas қирувчи самолётлари эскадрильясини тузишни бошлади. 2018 йилгача бу тузилма ўз ичига 18та самолётни олиши кўзда тутилган. Дастлабки 2 йилда эскадрилья Бангалор авиабазасида жойлашади, кейин Тамилнад штатидаги Сулур шаҳрига кўчирилади.\nУльтратовушли Tejas самолётлари бир моторли ва кўп функцияли бўлиб, Hindustan Aeronautics Limited (HAL) ва Ҳиндистон мудофаа вазирлиги ҳамкорлигида ишлаб чиқилди. Самолётнинг ишлаб чиқилиш жараёни 30 йилдан ортиқ вақт олди. Ҳукумат 1983 йилда енгил ҳарбий самолёт ишлаб чиқариш бўйича кўрсатма берган, 1994 йилда бу лойиҳа қуролланиш дастурига киритилганди.\nТахмин қилинишича, Tejas самолётлари ҲҲКда россияликларнинг МиГ-21 самолётлари ўрнини эгаллайди.\n17:40 / 23.02.2018\nҲиндистон ўз қирувчи самолётларига муқобилларини қидирмоқчи\n20:58 / 03.12.2016\nОАВ: Ҳиндистон Қуролли кучларини янги жанговар техникалар билан бойитмоқда\n15:24 / 08.11.2016